OZNÁMENIE KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU

o stratégii EÚ a akčnom pláne pre riadenie colných rizík:

riešenie rizík, posilnenie bezpečnosti dodávateľského reťazca a uľahčenie obchodu

1. Úvod

Plynulé a bezpečné obchodné toky majú zásadný význam pre hospodársky rast a konkurencieschopnosť Európskej únie (EÚ), ktorá je najväčším obchodným zoskupením na svete. Účinné riadenie rizík v medzinárodnom dodávateľskom reťazci má zásadný význam pre zaistenie bezpečnosti a ochrany obyvateľov EÚ, ako aj pre ochranu finančných a hospodárskych záujmov EÚ, pričom zároveň uľahčuje zákonný obchod. Riadne fungovanie jednotného trhu EÚ a colnej únie vyžaduje, aby sa colné orgány dôsledne zaoberali rizikami. S cieľom posilniť integritu medzinárodných dodávateľských reťazcov treba zlepšiť riadenie rizík colnými orgánmi EÚ.

Po úplnej implementácii zmeny a doplnenia[1] Colného kódexu Spoločenstva[2] v roku 2011, Komisia v januári 2013 uverejnila analýzu vykonávania politiky riadenia colných rizík. V uvedenom oznámení[3] sa identifikovali medzery v súčasnom prístupe a bolo navrhnuté ďalšie smerovanie. V júni 2013 Rada[4] vyzvala Komisiu, aby v spolupráci s členskými štátmi predložila „koherentnú stratégiu riadenia rizík a bezpečnosti dodávateľského reťazca, založenú na postupnom akčnom pláne a dôkladných analýzach nákladov a prínosov, ktoré zahŕňajú okrem iného právne a procedurálne aspekty a aspekty IT“.

V tomto oznámení sa navrhuje stratégia na zlepšenie riadenia rizík v colnej oblasti a bezpečnosti dodávateľského reťazca (ďalej len „stratégia“) a tabuľka prioritných opatrení (ďalej len „akčný plán“)[5] v priloženej prílohe.

2. Rozsah pôsobnosti stratégie

Stratégia obsahuje niekoľko základných cieľov podložených celkovým zámerom dosiahnuť vysoko kvalitný, viacvrstvový prístup k riadeniu rizík, ktoré je účinné a efektívne. Naznačuje vhodné opatrenia na zmiernenie rizík a kontrolné opatrenia, ktoré sa majú uplatňovať v najvhodnejšom čase a na najvhodnejšom mieste v dodávateľskom reťazci. Zohľadňuje premenlivú povahu a širokú škálu rizík, ktoré treba riešiť, ako aj primárnu zodpovednosť colných orgánov za dohľad v oblasti medzinárodného obchodu EÚ s tovarom. Táto stratégia zohľadňuje úlohu ostatných príslušných orgánov zapojených do pohybov v dodávateľskom reťazci a zdôrazňuje potrebu vzájomnej komplementárnosti. Odvoláva sa aj na medzinárodný kontext rizík a na význam medzinárodnej spolupráce v oblasti riadenia rizík. V stratégii sa takisto zohľadňuje význam, ktorý má pre EÚ zjednodušenie a urýchlenie obchodu, ústredná úloha hospodárskych subjektov a nutnosť zamedziť nenáležitému narúšaniu logistických procesov a procesov dodávateľského reťazca.

3. Akčný plán na zlepšenie riadenia rizík

Akčný plán podrobne rozoberá súbor opatrení pre každý cieľ. Činnosti sú zamerané na odstránenie zistených nedostatkov s cieľom postupne dosiahnuť posilnené kapacity pre colné orgány EÚ a systematickejšiu spoluprácu s inými agentúrami, hospodárskymi subjektmi a medzinárodnými obchodnými partnermi. Akčný plán zahŕňa podľa potreby činnosti na podporu alebo rozvoj medzinárodných noriem a štandardov.

Najzákladnejšia príslušná výzva sa týka potreby vysoko kvalitných údajov o pohyboch v dodávateľskom reťazci, ako aj ich náležitej dostupnosti a využívania na účely riadenia rizík colnými a inými príslušnými orgánmi. Kľúčovým prvkom budúceho pokroku bude zabezpečiť, aby sa vytvorili a implementovali primerané kapacity a metodiky s cieľom umožniť a uľahčiť spoluprácu medzi orgánmi.

4. Súlad a komplementárnosť s inými iniciatívami EÚ

Pri vykonávaní stratégie a akčného plánu bude Komisia podporovať komplementárnosť a súlad s prebiehajúcimi a súvisiacimi iniciatívami, a to jednak v colnej oblasti (napríklad Colný kódex Únie[6], vzájomná administratívna pomoc[7]) a v iných oblastiach politiky. Zohľadnia sa bezpečnostné iniciatívy, najmä v oblasti vnútornej bezpečnosti[8], bezpečnostnej ochrany leteckej nákladnej dopravy[9], námornej bezpečnosti [vrátane elektronickej námornej dopravy a spoločného prostredia pre výmenu informácií (CISE)[10]] a preskúmanie politiky kontroly vývozu[11]. Zohľadnia sa aj iné relevantné iniciatívy v oblasti dopravnej politiky vrátane smernice o ohlasovacích formalitách[12], ktorou sa zriaďujú vnútroštátne kontaktné miesta na ohlasovanie a výmenu informácií týkajúcich sa lodí a ktoré tieto informácie prepájajú s ostatnými vnútroštátnymi elektronickými systémami, systémom na výmenu informácií SafeSeaNet[13], ktorý umožňuje výmenu informácií medzi členskými štátmi, a systémom elektronickej nákladnej dopravy (e-Freight) ako súčasti bielej knihy o doprave z roku 2011[14] zameranej na zefektívnenie a zlacnenie logistiky prostredníctvom zjednodušenia prístupu a využívania informácií v oblasti logistiky.

Do úvahy sa budú takisto brať príslušné politické iniciatívy týkajúce sa výrobkov[15], zvierat, bezpečnosti potravín a krmív, ochrany životného prostredia, predovšetkým FLEGT[16] a CITES[17] ako aj súvisiace iniciatívy v oblasti práv duševného vlastníctva (IPR), ako napríklad akčný plán EÚ v colnej oblasti zameraný na boj proti porušovaniu práv duševného vlastníctva[18], akčný plán na presadzovanie práv duševného vlastníctva, v ktorom sa predpokladá vypracovanie schémy náležitej starostlivosti EÚ ako prostriedku na predchádzanie porušovaniu práv duševného vlastníctva na obchodnej úrovni[19] a stratégia na ochranu a presadzovanie práv duševného vlastníctva v tretích krajinách, ktorá sa zameriava na zlepšenie medzinárodnej spolupráce[20].

5. Analýza nákladov a prínosov na podporu prístupu

Komisia zadala vypracovanie štúdie na identifikáciu a hodnotenie nákladov a prínosov alternatívnych prístupov na podporu vykonávania stratégie. Jej hlavným cieľom boli možné riešenia na zlepšenie kvality, dostupnosti a využívania údajov na účely riadenia rizík týkajúcich sa tovarov vstupujúcich do EÚ. Posudzovali sa tieto možnosti: 1) plne decentralizovaný prístup so všetkými aspektmi vývoja uskutočňovanými na úrovni členských štátov a s priamou komunikáciou; 2) prístup spoločných služieb s vytvorením spoločnej databázy na podporu dostupnosti údajov pre členské štáty a súvisiacej platformy s cieľom integrovať a racionalizovať komunikačné toky medzi členskými štátmi a 3) prístup spoločných služieb s pridaním spoločného vonkajšieho rozhrania na predkladanie údajov zo strany obchodu nezávisle od členského štátu príslušného na prijímanie týchto údajov.

V štúdii sa dospelo k záveru, že vytvorenie spoločnej databázy s cieľom umožniť primerané a včasné odovzdávanie informácií by významne prispelo k zabezpečeniu účinného riadenia colných rizík v EÚ. Spoločné vonkajšie rozhranie pre obchodníkov by poskytlo dodatočné výhody prostredníctvom zníženia nákladov obchodníkov.

Komisia starostlivo zváži dostupné možnosti a praktické otázky implementácie vrátane organizačných a finančných dôsledkov. Táto práca sa bude vykonávať prioritne.

6. Závery

Komisia prijme potrebné opatrenia na vykonávanie tejto stratégie a akčného plánu, najmä v súvislosti s Colným kódexom Únie a súvisiacim vývojom v oblasti IT a v oblasti zberu údajov prijme jednotný prístup s ostatnými iniciatívami EÚ. Komisia upozorňuje Radu a Parlament na význam vykonávania tejto stratégie a akčného plánu. Vyzýva členské štáty a ostatné zainteresované strany, aby prispeli k ich účinnej a efektívnej realizácii.

[1] Nariadenie Rady (ES) č. 648/05.

[2] Nariadenie Rady (ES) č. 2913/92.

[3] COM (2012) 793 final, 8.1.2013.

[4] Závery Rady 8761/3/13, 18. júna 2013.

[5] Tieto opatrenia boli vypracované spolu s odborníkmi z členských štátov.

[6] Nariadenie Rady (EÚ) č. 952/13, 9.10.2013.

[7] Návrh na zmenu nariadenia Rady (ES) č. 515/97.

[8] KOM(2010) 673 v konečnom znení, 22.11.2010 a následné opatrenia.

[9] Závery Rady 17563/10, 7.12.2010.

[10] JOIN (2014) 9 final, 6.3.2014 a stratégia námornej bezpečnosti Európskej únie, ktorú prijala Rada, dokument 10915/14, 24.6.2014.

[11] COM(2014) 244 final, 24.4.2014.

[12] Smernica 2010/65/EÚ.

[13] Smernica 2002/59/ES.

[14] COM(2011) 144 final, 28.3.2011.

[15] COM(2013) 76 final, 13.2.2013.

[16] Nariadenie Rady (ES) č. 2173/2005, 20.12.2005.

[17] Nariadenie Rady (ES) č. 338/97, 9.12.1996.

[18] Uznesenie Rady 2013/C 80/01, 19.3.2013.

[19] COM(2014) 392 final, 1.7.2014.

[20] COM(2014) 389 final, 1.7.2014.

Stratégia EÚ pre riadenie colných rizík:

Riešenie rizík, posilnenie bezpečnosti dodávateľského reťazca a uľahčenie obchodu

Pri dohľade nad dodávateľským reťazcom a pohybom tovaru prekračujúceho hranice EÚ musia európske colné orgány zaviesť opatrenia s cieľom: zabezpečiť integritu dodávateľského reťazca pre medzinárodné pohyby tovaru, ako aj bezpečnosť a ochranu Únie a jej občanov; ochraňovať finančné a hospodárske záujmy Únie a jej členských štátov; uľahčiť a zintenzívniť zákonný obchod a podporiť konkurencieschopnosť EÚ. Spolupráca s ostatnými príslušnými orgánmi, podnikmi a medzinárodnými partnermi je nevyhnutná.

Vzhľadom na rastúci objem obchodných pohybov a potrebu dohliadať na dodávateľský reťazec colné orgány používajú riadenie rizík na vykonávanie účinných a efektívnych kontrol s cieľom vyhnúť sa neoprávnenému narúšaniu zákonného obchodu a efektívne využívať zdroje. Prostredníctvom zdrojov a intervencií zameraných na kontrolu sa teda môžu určiť prioritné oblasti s najvyššími a najzávažnejšími rizikami, pričom sa potrebné kontroly vykonávajú v najvhodnejšom čase a na najvhodnejšom mieste.

Jednotný trh EÚ a colná únia spolu s nadnárodným rozmerom hrozieb zdôrazňujú vzájomnú závislosť členských štátov a potrebu účinne riešiť riziká s nevyhnutnou dôslednosťou a jednotnosťou v celej EÚ.

Spoločný rámec EÚ pre riadenie colných rizík je pevne stanovený, je však potrebné naďalej ho prispôsobovať a rozvíjať, aby sa stal koherentnejším, účinnejším a nákladovo efektívnejším pri dohľade nad rizikami v dodávateľskom reťazci. Za jeho zabezpečenie je zodpovedná Komisia a členské štáty.

I. Základné zásady týkajúce sa riadenia colných rizík EÚ v prípade dodávateľského reťazca

Táto stratégia sa týka riadenia rizík a kontroly tovaru vstupujúceho do Únie odchádzajúceho z nej alebo prechádzajúceho cez územie Únie s náležitým zreteľom na jeho osobitné vlastnosti, mieru rizika a náklady súvisiace s clom a obchodom.

Riadenie rizík pohybu tovaru prostredníctvom medzinárodného dodávateľského reťazca si vyžaduje schopnosť identifikovať, hodnotiť a analyzovať celú škálu hrozieb a rizík spojených s tovarom a jeho pohybmi. Musí sa v ňom zohľadňovať rôznorodosť rizík na úrovni EÚ a na vnútroštátnej úrovni a prostredníctvom ich vplyvu a dôsledkov by sa tieto riziká mali konkretizovať s cieľom zmierniť riziká a vykonať kontrolné opatrenia v najvhodnejšom čase a na najvhodnejšom mieste v dodávateľskom reťazci.

1. „Posúdiť v predstihu, kontrolovať v prípade potreby“

Spoločný rámec EÚ pre riadenie colných rizík musí umožniť posúdenie rizík nákladu pred jeho naložením v tretej krajine, príchodom na územie EÚ alebo do cieľového (colného) miesta určenia s cieľom umožniť zavedenie vhodných protiopatrení v prípade identifikovaného rizika – v podstate „posúdiť v predstihu, kontrolovať v prípade potreby“.

Cieľom je optimálnym spôsobom riadiť riziká, napríklad: bezpečnostné riziko výskytu výbušného zariadenia alebo hrozby vysoko infekčnej choroby treba riešiť pred naložením; zakázaný, pašovaný alebo nebezpečný tovar si vyžaduje včasnú intervenciu, môže sa však kontrolovať po príchode na územie EÚ alebo na miesto vykládky; niektoré riziká, napríklad v oblasti bezpečnosti výrobkov, sa môžu riešiť v čase colného konania; finančné, obchodné politiky a iné riziká sa môžu riešiť v čase colného konania, ako aj prostredníctvom následných audítorských kontrol. Osobitný význam pre uľahčenie a urýchlenie pohybov a colného vybavenia obchodu medzi identifikovateľne bezpečnými obchodníkmi predstavujúcimi menšie riziko majú programy schválených hospodárskych subjektov (SHS) a koncepcia dôveryhodným obchodných subjektov.

2. Spolupráca medzi agentúrami

Colné orgány EÚ ako orgány primárne zodpovedné za dohľad nad medzinárodným obchodom Únie uznávajú, že účinné riadenie rizík sa týka viacerých agentúr. Vyžaduje si úzku spoluprácu medzi colnými orgánmi, ako aj colnými a ostatnými vládnymi orgánmi vrátane presadzovania práva a bezpečnostnými agentúrami a hospodárskymi subjektmi.

3. Viacúrovňový a koordinovaný prístup

Vzhľadom na tieto potreby a výzvy musí EÚ a jej členské štáty zabezpečiť spoľahlivý systém na včasné posúdenie rizík pohybu tovaru a spoliehať sa naň. Vyžaduje si to viacúrovňový a koordinovaný prístup s informáciami od všetkých príslušných orgánov a včasným predkladaním vhodných a harmonizovaných údajov zo strany subjektov dodávateľského reťazca colným orgánom.

4. Efektívne využívanie zdrojov

EÚ a jej členské štáty musia zabezpečiť zhromažďovanie, začlenenie a riadenie elektronických informácií z viacerých zdrojov, pričom budú využívať existujúce informačné schopnosti a nové príležitosti na zvýšenie efektívnosti.

Primeraná výmena týchto údajov a relevantných informácií o rizikách a výsledky kontroly medzi colnými orgánmi EÚ sú nevyhnutné. Prostredníctvom spoločného rámca musí EÚ a jej členské štáty zabezpečiť, aby tieto informácie mohli byť k dispozícii a aby sa plne využívali na účely riadenia rizík, a to v súlade s platnými ustanoveniami o ochrane údajov.

Na jednotné riešenie rizík musia colné orgány EÚ zabezpečiť primerané uplatňovanie všetkých dostupných kapacít vrátane vybavenia, ako aj priebežné hodnotenie s cieľom zabrániť nadbytočnosti a nepotrebným kontrolám a nákladom.

II. Posilnenie viacúrovňového riadenia colných rizík v EÚ

Na zvýšenie účinnosti a efektívnosti rámca riadenia rizika na úrovni EÚ bude Komisia a členské štáty spolupracovať krok za krokom pri prijímaní potrebných opatrení na dosahovaní cieľov, a to ďalej uvedenými prostriedkami:

1. Zlepšenie kvality údajov a zaznamenávania pre účinné riadenie rizík

Na včasné predkladanie vysoko kvalitných a komplexných údajov týkajúcich sa pohybov tovaru prekračujúceho hranice EÚ v rámci medzinárodného dodávateľského reťazca colným orgánom;

Prispôsobením právnych, procedurálnych a informačných systémov EÚ s cieľom zabezpečiť, aby prevádzkovatelia, ktorí pôsobia v oblasti obchodného dodávateľského reťazca mohli predkladať požadované informácie, vrátane predbežných informácií o náklade, harmonizovaným spôsobom a pritom zohľadniť medzinárodné štandardy bez neprimeraných nákladov pre obchodné modely alebo pre colné orgány.

2. Zabezpečenie dostupnosti údajov v dodávateľskom reťazci a výmeny relevantných informácií o rizikách medzi colnými orgánmi

Na umožnenie colným orgánom členských štátov, aby mohli analyzovať a zmierňovať riziká, pokiaľ sú relevantné a zabezpečiť rovnaké zaobchádzanie s hospodárskymi subjektmi;

Zavedením vhodných právnych, procedurálnych a informačných mechanizmov na podporu dostupnosti potrebných údajov, komunikáciu a výmenu relevantných informácií o rizikách vrátane výsledkov kontrol, medzi colnými orgánmi EÚ prostredníctvom celého procesu colnej kontroly.

3. Vykonávanie kontrol a opatrení na zmiernenie rizík tam, kde je to potrebné

Na zabezpečenie, aby sa dôsledne používali opatrenia na zmiernenie rizika a kontrolné opatrenia s cieľom primerane reagovať na identifikované riziká EÚ a vnútroštátne riziká a zároveň maximalizovať efektívnosť využívania zdrojov a plynulosť dodávateľského reťazca;

Zavedením metodík a postupov, ktoré umožnia, aby sa kontroly vykonávali na základe rizika v najvhodnejšom čase a na najvhodnejšom mieste v dodávateľskom reťazci, aby sa uskutočňovala výmena výsledkov medzi colnými orgánmi a aby sa zabránilo zbytočným alebo opakovaným kontrolám;

Identifikovaním, kde a v ktorom okamihu sú potrebné kontroly a opatrenia na zmiernenie rizík s cieľom optimálne riešiť riziká a zohľadniť obmedzenia logistickej siete.

4. Posilňovanie kapacít

Na zabezpečenie rovnocennosti pri účinnom vykonávaní spoločného rámca riadenia colných rizík EÚ vo všetkých členských štátoch a na zvýšenie schopnosti reagovať na novo identifikované riziká;

Identifikáciou a riešením neprimeraných rozdielov pri vykonávaní na úrovni členských štátov podľa potreby vrátane podpory na úrovni EÚ na riešenie identifikovaných nedostatkov;

Pokračovaním v analýze a identifikácii možných ďalších kapacít na úrovni EÚ a členských štátov, ktoré by mohli byť potrebné na podporu účinnejšieho a efektívnejšieho riadenia rizík;

Podporovaním ďalšej spolupráce a koordinácie medzi colnými orgánmi EÚ;

Vypracovaním ďalších a priebežným hodnotením spoločných kritérií a štandardov rizík EÚ a zabezpečením ich harmonizovaného vykonávania;

Systematickým monitorovaním a hodnotením vykonávania riadenia rizík EÚ vo všetkých členských štátoch a meraním výkonnosti na základe očakávaných výsledkov.

5. Podpora spolupráce medzi agentúrami a výmeny informácií medzi colnými a ostatnými orgánmi v členských štátoch a na úrovni EÚ

Na zabezpečenie toho, aby príslušné orgány účinne identifikovali a riešili riziká v najvhodnejšom čase a na najvhodnejšom mieste v dodávateľskom reťazci, a to s minimálnym narušením pohybu tovaru;

Ďalším rozvojom dohôd o spolupráci medzi colnými orgánmi a ostatnými príslušnými orgánmi, vrátane orgánov presadzovania práva a bezpečnostných agentúr s cieľom zabezpečiť komplementárnosť úloh pri riadení rizík dodávateľského reťazca, podporou rozvoja spoločných kritérií rizík a podľa potreby zlepšením dostupnosti a výmenou informácií;

Podporovaním a širším uznaním programu schválených hospodárskych subjektov EÚ zo strany iných ako colných orgánov/regulačných orgánov.

6. Zlepšenie spolupráce s obchodom

Na lepšie zameranie sa na riziká a zároveň uľahčenie dodávateľských reťazcov a urýchlenie obchodu;

Prostredníctvom partnerstiev s oprávnenými hospodárskymi subjektmi, subjektmi dodávateľského reťazca a logistických služieb, najmä:

– zlepšovať poznatky a viditeľnosť medzinárodných dodávateľských reťazcov, najmä v rámci iniciatívy e-Freight (elektronická nákladná doprava);

– odhaľovať nové trendy neoprávneného obchodu cez hranice EÚ a hrozby týkajúce sa dodávateľského reťazca;

– podporovať opätovné využívanie colných údajov, ktoré elektronicky predkladajú hospodárske subjekty na zosúladenie colných postupov, a tým znižovať náklady a zvyšovať efektívnosť;

– podporovať a posilňovať program schválených hospodárskych subjektov EÚ, a ďalej uľahčovať oprávnený obchod.

7. Využívanie potenciálu medzinárodnej colnej spolupráce

Na lepšiu identifikáciu rizík, účinnejšie zmierňovanie rizika a znižovanie nákladov pre hospodárske subjekty a orgány;

Prostredníctvom aktívnej účasti pri stanovovaní celosvetových štandardov na multilaterálnych fórach;

Zavedením alebo podporou rozvoja medzinárodných noriem a štandardov prostredníctvom multilaterálnych a bilaterálnych iniciatív s obchodnými partnermi vrátane výmeny colných informácií a dohôd o plynulých obchodných trasách;

Pokračovaním v uznávaní programu schválených hospodárskych subjektov (SHS) EÚ zo strany medzinárodných obchodných partnerov a podľa potreby vzájomným uznávaním programov a kontrol dôveryhodných obchodníkov.

AKČNÝ PLÁN

Cieľ 1: Zlepšiť kvalitu údajov a pravidiel zaznamenávania pre účinné riadenie rizík

Činnosť || Popis činnosti || Orientačný harmonogram || Zodpovedné subjekty || Výstup

1.1. Vykonávať právomoc prijímať akty Komisie (COM) udelenú v Colnom kódexe Únie (UCC) || V prípade tovaru prepraveného na colné územie Únie: – Ukončiť analýzu s cieľom dosiahnuť potrebné zlepšenie údajov predbežného colného vyhlásenia o vstupe (ENS) a pritom zohľadniť rôzne obchodné modely, výsledky pilotných opatrení bezpečnostnej ochrany leteckého nákladu a hodnotenie systému kontroly dovozu (ICS)[1]. – Navrhnúť harmonizované riešenie na zhromažďovanie a integráciu údajov z predbežných colných vyhlásení o vstupe z obchodných zdrojov na základe analýzy nákladov a prínosov a súvisiacich otázok vykonávania (vrátane technických, finančných a organizačných aspektov). || 2014 – 2015 || Komisia (COM) || – vykonávacia štúdia – prijať akty COM

1.2. Vytvoriť a vykonať vhodné riešenia v oblasti informačných technológií || – prispôsobiť a ďalej rozvíjať potrebné informačné systémy na predkladanie predbežných colných vyhlásení o vstupe zo strany hospodárskych subjektov a ich zhromažďovanie a integrácia pre colné orgány. – rozvíjať informačný prístup colných orgánov pre systémy prevádzkovateľov v oblasti bezpečnostnej ochrany letectva || 2016 – 2020[2] || COM, členské štáty (ČŠ), hospodárske subjekty (HS) || Informačné systémy prispôsobené a ďalej rozvíjané na úrovni ČŠ a EÚ

Cieľ 2: Zabezpečiť dostupnosť údajov v dodávateľskom reťazci, výmenu relevantných informácií o rizikách a výsledkoch kontrol medzi colnými orgánmi s cieľom analyzovať a zmierňovať riziká a zabezpečiť rovnaké zaobchádzanie s hospodárskymi subjektmi

Činnosť || Popis činnosti || Orientačný harmonogram || Zodpovedné subjekty || Výstup

2.1. Predložiť riešenia a vykonávať právomoc prijímať akty COM udelenú v UCC || – Na základe analýzy nákladov a prínosov a súvisiacich otázok vykonávania (vrátane technických, finančných a organizačných aspektov) navrhnúť harmonizované riešenia pre tovar: a) prepravený na colné územie Únie, b) prepustený do colného režimu po jeho vstupe na colné územie Únie, c) vyvezený a prepravený z colného územia Únie || 2014 – 2015 2015 – 2016 2016 – 2017 || COM || – vykonávacie štúdie – podľa potreby prijať akty COM – spoločné usmernenia pre colné orgány

2.2. Vytvoriť a vykonať vhodné riešenia v oblasti informačných technológií || Prispôsobiť a ďalej rozvíjať potrebné informačné systémy, pokiaľ ide o dostupnosť a výmenu údajov dodávateľského reťazca medzi colnými orgánmi, dostupnosť a výmenu relevantných informácií o rizikách vrátane výsledkov kontrol medzi colnými orgánmi EÚ. || 2016 – 2020[3] || COM, ČŠ || Ďalej rozvíjať informačné systémy: – vnútroštátne systémy riadenia colných rizík – systém kontroly dovozu (ICS), nový automatizovaný tranzitný systém (NCTS), a systém riadenia colných rizík (CRMS)

2.3. Navrhnúť riešenia na vysledovateľnosť pohybov tovaru v rôznych fázach colnej kontroly || – Analýza variantov vysledovateľnosti pohybov tovaru v rôznych fázach colného dohľadu od jeho vstupu na colné územie Únie po jeho konečné colné vybavenie a pritom zohľadniť prebiehajúce iniciatívy, ako napríklad e-manifest, e-Freight a/alebo prispôsobiť existujúce systémy colných transakcií – predložiť primeraný prístup a pritom zohľadniť relevantné aspekty (informačné, právne alebo procedurálne) || 2015 – 2020 || COM || – správa o analýze s identifikovaním možnosti(-í) – riešenia umožňujúce vysledovateľnosť

Cieľ 3: Vykonať koncepciu „Posúdiť v predstihu, kontrolovať v prípade potreby“ s cieľom primerane reagovať na identifikované riziká EÚ a vnútroštátne riziká a zároveň maximalizovať efektívnosť využívania zdrojov a plynulosť dodávateľského reťazca

Činnosť || Popis činnosti || Orientačný harmonogram || Zodpovedné subjekty || Výstup

3.1. Vypracovať metodiky na vykonávanie koncepcie „Posúdiť v predstihu, kontrolovať v prípade potreby“ || Navrhnúť metodiku na určenie najvhodnejšieho miesta a času na uplatňovanie colných kontrol a opatrní na zmiernenie rizík založených na druhu/úrovni rizika, kontrol a obmedzení dodávateľského reťazca (dostupnosť informácií, dokumentácia a možnosti kontroly). || 2014 – 2016 || COM || Koncepčný dokument

3.2. Vykonať „overenie koncepcie“ v hlavných oblastiach politiky a navrhnúť vhodné riešenia; || – identifikovať hlavné politické oblasti a realizovať prevádzkové opatrenia na testovanie riešení, napríklad prostredníctvom činností v prioritnej oblasti kontrol v spolupráci s príslušnými zainteresovanými stranami – COM navrhne doložky pre colné kontroly v prípade iných ako colných predpisov týkajúcich sa testovaných oblastí politiky podľa potreby a a pritom zohľadní výsledky „overenia koncepcie“ || 2015 – 2016 || COM || – overenie koncepcie – návrh COM na aktualizáciu doložiek colných kontrol v prípade iných ako colných predpisov podľa potreby

Cieľ 4: Posilniť kapacity na zabezpečenie rovnocennosti pri účinnom vykonávaní spoločného rámca pre riadenie rizík (CRMF) a na zvýšenie schopnosti reagovať na novo identifikované riziká

Činnosť || Popis činnosti || Orientačný harmonogram || Zodpovedné subjekty || Výstup

4.1. Identifikovať a riešiť nedostatky a neprimerané odchýlky vo vykonávaní spoločného rámca riadenia rizika v prípade potreby prostredníctvom podpory na úrovni EÚ || – analyzovať, určiť a predložiť vhodné riešenia (vrátane informačných) v prípade potreby prostredníctvom podpory na úrovni EÚ: a) s cieľom riešiť neprimerané odchýlky vo vykonávaní spoločných kritérií a štandardov rizík, b) pre potrebné technické a funkčné požiadavky systémov riadenia rizík ČŠ, c) pre profesionálne požiadavky na zručnosti v oblasti analýzy rizika a zacielenia. || 2014 – 2020 || COM, ČŠ || – správa o analýze – na úrovni ČŠ a/alebo EÚ sú vyvinuté ďalšie potrebné informačné a iné relevantné schopnosti v oblasti riadenia rizík (napríklad programy odbornej prípravy)

4.2. Vypracovať možné ďalšie kapacity a posilniť spoluprácu a koordináciu medzi colnými orgánmi || – na základe strategických požiadaviek identifikovať, ktoré kapacity riadenia rizík na úrovni ČŠ a EÚ by sa mali ďalej rozvíjať (a pritom zohľadniť výhody databázy údajov EÚ alebo iné, ako aj výsledky relevantných výskumných projektov financovaných EÚ). – určiť, ktoré sa viažu na opatrenie 2.1 a ďalšou analýzou spôsoby posilnenia proaktívnej spolupráce medzi ČŠ s cieľom: a) podporiť efektívne a účinné riadenie rizík dodávateľského reťazca, b) zaistiť vykonanie kontrol na najvhodnejšom mieste reťazca, výmenu výsledkov medzi colnými orgánmi a zabrániť medzerám alebo zbytočným kontrolám, c) zvýšiť komplementárnosť medzi kontrolami založenými na colných rizikách a colnými vyšetrovaniami okrem iného vymedzením vhodného riadenia s cieľom zabezpečiť formálne zdieľanie vývoja a riadenia existujúcich a budúcich informačných systémov medzi príslušnými útvarmi COM v súlade s pravidlami o ochrane údajov. – uľahčiť analýzu a posudzovanie možných prístupov vrátane možného vytvorenia flexibilnej štruktúry a riešení pre lepšie posúdenie rizík v reálnom čase zavedením pilotných spoločných iniciatív medzi ochotnými členskými štátmi – zaviesť a vykonať vhodné riešenia (vrátane informačných) na rozvoj ďalších potrebných kapacít riadenia rizík na úrovni ČŠ a EÚ (a pritom zohľadniť aj riešenia navrhované vo výskumných projektoch financovaných EÚ) vrátane posilnenej spolupráce a koordinácie medzi colnými orgánmi || 2014 – 2020 || COM, ČŠ || – správa o analýze a/alebo vyhodnotenie výsledkov pilotného projektu(-ov) – na úrovni ČŠ sú vyvinuté ďalšie potrebné informačné a iné relevantné schopnosti v oblasti riadenia rizík – na úrovni EÚ sú vyvinuté ďalšie potrebné informačné schopnosti v oblasti riadenia rizík [napríklad zlepšený systém riadenia colných rizík (CRMS)] alebo iné relevantné schopnosti

4.3. Ďalej rozvíjať posúdenie colných hrozieb a rizík na vnútroštátnej úrovni a na úrovni EÚ pre celú škálu hrozieb a rizík, || – zabezpečiť na úrovni členských štátov a na úrovni EÚ a pritom zohľadniť existujúce nástroje, postupy a metodiky: a) posúdenie colných hrozieb a rizík je stanovené pre celú škálu rizík a uskutočňuje sa jeho výmena medzi ČŠ, ako aj medzi ČŠ a COM b) začlenenie týchto posúdení do riadenia colných rizík podľa potreby vrátane spoločných kritérií a štandardov rizík || Počnúc rokom 2015 || COM, ČŠ || – posúdenie colných hrozieb a rizík vypracované na úrovni ČŠ a EÚ

4.4. Ďalej rozvíjať spoločné kritériá a štandardy rizík EÚ (CRC) na celú škálu rizík v spolupráci s príslušnými útvarmi || Ďalej rozvíjať a uplatňovať CRC pre celú škálu rizík v prípade potreby spolu s príslušnými útvarmi a pritom zohľadniť identifikované priority a iniciatívy. || Počnúc rokom 2014 || COM || – akty COM v rámci súčasného Colného kódexu Spoločenstva a Colného kódexu Únie, ktorým sa stanovujú spoločné kritériá a štandardy rizík (CRC), – CRC realizovať prostredníctvom prioritných kontrolných opatrení

4.5. Systematicky monitorovať, hodnotiť a zlepšovať vykonávanie riadenia rizík EÚ členskými štátmi a meranie výkonu CRMF || – systematické monitorovanie a hodnotenie opatrení riadenia rizík EÚ s cieľom zabezpečiť harmonizované, účinné a efektívne uplatňovanie – naďalej hodnotiť a zlepšovať účinnosť a efektívnosť existujúcich CRC prostredníctvom ročných hodnotiacich správ COM a následných opatrení – zlepšiť ďalšie metódy a postupy monitorovania, hodnotenia a preskúmania účinnosti CRC na úrovni EÚ v prípade potreby v spolupráci s príslušnými útvarmi a identifikovať informácie, ktoré treba zhromaždiť a sprístupniť COM zo strany ČŠ || Počnúc rokom 2014 || COM, ČŠ || uplatňované meranie výkonu CRMF: – ročné hodnotiace správy COM – odporúčania správy o prioritnej oblasti kontrol

Cieľ 5: Podporovať spoluprácu medzi agentúrami a výmenu informácií medzi colnými a ostatnými orgánmi na úrovni ČŠ a EÚ s cieľom zabezpečiť účinné riadenie rizík

Činnosti || Popis činnosti || Orientačný harmonogram || Zodpovedné subjekty || Výstup

5.1. Ďalej rozvíjať medzisektorovú spoluprácu, zlepšiť výmenu a dostupnosť informácií (o rizikách) a zapojenie colných orgánov do posúdení rizík a hrozieb || – v príslušných oblastiach politiky preskúmať možnosti, ako ďalej posilniť: a) dostupnosť informácií (o rizikách), ich výmenu informácií a včasné začlenenie do riadenia rizík dodávateľských reťazcov, a to aj v krízových situáciách, b) dohody o spolupráci s cieľom zabezpečiť komplementárnosť medzi kontrolami založenými na colných rizikách a kontrolami vykonanými ostatnými príslušnými orgánmi, c) prístup k posudzovaniu hrozieb a rizík colnými orgánmi na úrovni ČŠ a EÚ pre riadenie colných rizík – predložiť možné riešenia na úrovni ČŠ a EÚ a pritom zohľadniť nové rozdelenie právomocí medzi orgánmi v rámci každého ČŠ, najmä v oblasti presadzovania práva a súvisiacich iniciatív, akými sú e-Freight a CISE || 2015 – 2020 || COM, ČŠ || – zlepšenia v systematickej výmene a dostupnosti informácií (o rizikách) – vykonávací akt COM v rámci navrhovaného nariadenia Rady o úradných kontrolách [COM (2013) 265] – primeraný prístup k posúdeniam rizík a hrozieb pre colné orgány

5.2. Posilniť program schválených hospodárskych subjektov (SHS) EÚ prostredníctvom širšieho uznania a podpory zo strany ostatných orgánov || – určiť prioritné oblasti, v spolupráci s ostatnými príslušnými orgánmi a pritom zohľadniť prebiehajúce iniciatívy – vykonať analýzu požiadaviek v súvislosti s inými partnerskými programami alebo režimami kontroly vyplývajúcimi z iných orgánov s cieľom určiť: a) komplementárnosť a synergie medzi SHS a inými programami b) opatrenia potrebné na začlenenie statusu SHS v rámci režimov kontroly ostatných príslušných orgánov c) kritériá súladu vypracované ostatnými orgánmi, v ktorých by sa mal odrážať program SHS – COM navrhne primerané riešenia podľa potreby a možnosti || 2014 – 2020 || COM || – štúdie uskutočniteľnosti, po ktorých v prípade potreby nasledujú návrhy

5.3. Podporovať používanie osvedčených postupov a metód spolupráce medzi colnými a ostatnými vnútroštátnymi orgánmi || – ČŠ majú s podporou COM iniciovať výmenu osvedčených postupov a metód spolupráce || 2014 – 2020 || ČŠ, COM || Štúdia/správa s odporúčaniami

Cieľ 6: Ďalej zlepšovať spoluprácu s odvetvím obchodu prostredníctvom partnerstva s hospodárskymi subjektmi a poskytovateľmi logistiky s cieľom lepšie sa zamerať na riziká a urýchliť colné vybavenie zákonného obchodu

Činnosti || Popis činnosti || Orientačný harmonogram || Zodpovedné subjekty || Výstup

6.1. Naďalej posilňovať a podporovať program SHS, riešením všetkých identifikovaných relevantných nedostatkov a poskytovaním ďalších výhod || – s príslušnými zainteresovanými stranami ďalej vyvíjať systematické analýzy a riešiť príslušné nedostatky vykonávania SHS s cieľom zaistiť pokračujúcu robustnosť programu – určiť ďalšie výhody SHS v rámci colných postupov a navrhnúť primerané opatrenia a pritom zohľadniť právne a procedurálne aspekty || 2014 – 2020 || COM || – podľa potreby prijať akty COM v rámci UCC – aktualizované spoločné usmernenia pre SHS

6.2 Zlepšiť poznatky o dodávateľských reťazcoch, zvýšiť informovanosť o obchode a používať cenné údaje, ktoré sú prístupné pre obchod || – zaviesť a vykonať primerané riešenia na zlepšenie riadenia colných rizík prostredníctvom zvýšenej prehľadnosti dodávateľského reťazca: a) preskúmaním v rámci iniciatívy e-Freight, ako čo najlepšie využívať výsledky príslušných výskumných projektov (napríklad FP7Cassandra a CORE) a dokončením prebiehajúceho pilotného projektu ENS-stavového hlásenia o kontajneroch (CSM), b) preskúmaním, ako čo najlepšie využívať komerčné databázy – na úrovni ČŠ a EÚ vykonať informačné činnosti, zvyšovať informovanosť obchodu na dosiahnutie jednotných štandardov kvality colných údajov a lepšie pochopenie zraniteľných miest hrozieb a trendov dodávateľského reťazca || 2014 – 2020 || COM, ČŠ || – CSM zhromažďované a preskúmané na účely riadenia rizík – správa o analýze vo vzťahu k obchodným databázam a výskumným projektom – na úrovni ČŠ a EÚ informačné a osvetové kampane organizované odvetvím obchodu

6.3. Presadzovať dodržiavanie predpisov colnými správami v úzkej spolupráci s obchodom || – určiť najlepšie postupy porovnaním národných programov a preskúmať možnosti na vytvorenie harmonizovaného prístupu k segmentácii klientov ako súčasť celkovej koncepcie, ktorá dopĺňa program SHS || 2014 – 2020 || COM || – identifikácia osvedčených postupov a analýza uskutočniteľnosti

6.4. Podporovať opätovné používanie colných údajov, ktoré elektronicky predkladajú hospodárske subjekty na zosúladenie colných postupov || – v spolupráci s obchodom určiť colné formality, procesy a oblasti, v ktorých sa opakovaným používaním údajov požadovaných podľa colných predpisov EÚ zvýši efektívnosť pre hospodárske subjekty a colné správy || 2014 – 2020 || COM, ČŠ || – analýza uskutočniteľnosti

Cieľ 7: Využívať potenciál medzinárodnej colnej spolupráce, zlepšiť riadenie rizík v dodávateľskom reťazci

Činnosti || Popis činnosti || Harmonogram || Zodpovedné subjekty || Výstup

7.1. Rozvíjať medzinárodnú spoluprácu prostredníctvom multilaterálnych a bilaterálnych iniciatív || — vhodné pre rôznych obchodných partnerov s cieľom určiť prevádzkové modely spolupráce, vrátane vzájomného uznávania SHS colnými orgánmi (SHS ČŠ), dôveryhodné a plynulé obchodné trasy a požiadavky na výmenu informácií – zohľadňujúc vývoj na celosvetovej úrovni, vymedziť štandardy EÚ týkajúce sa výmeny informácií: a) údajov o SHS ČŠ b) údajov zo systémov colných transakcií c) relevantné informácie o rizikách – ďalej rozvíjať bilaterálnu spoluprácu s tretími krajinami, a to aj prostredníctvom pilotných projektov, porovnávania a testovania bezpečnostných technológií dodávateľských reťazcov – COM bude navrhovať primerané riešenia || 2014 – 2020 || COM, Rada a EP || – vypracované modely medzinárodnej spolupráce – štandardy EÚ na výmenu colných informácií s tretími krajinami – primerané ustanovenia v medzinárodných dohodách o colnej spolupráci – správy v rámci výskumného projektu bezpečnosti dodávateľských reťazcov CORE (FP7)

7.2 Vykonať primerané nákladovo efektívne informačné riešenia s cieľom umožniť medzinárodnú spoluprácu || Vykonať potrebné nákladovo efektívne informačné riešenia s cieľom umožniť medzinárodnú spoluprácu na podporu colných orgánov EÚ pri odhaľovaní rizík (t. j. výmena údajov o SHS ČŠ, informácií zo systémov colných transakcií a relevantných informácií o rizikách) || 2014 – 2020 || COM, ČŠ || Informačné kapacity sa vypracúvajú na úrovni ČŠ a EÚ

7.3. Zabezpečiť, aby EÚ a jej členské štáty zohrávali proaktívnu úlohu pri vypracúvaní globálnych štandardov na príslušných multilaterálnych fórach || Zabezpečiť proaktívny príspevok EÚ k vytvoreniu medzinárodných štandardov a zabezpečiť dodržiavanie medzinárodných noriem a štandardov, napríklad tých, ktoré vypracovala Svetová colná organizácia IMO, ICAO, SPÚ a EHK OSN || 2014 – 2020 || COM, ČŠ || Medzinárodné štandardy s proaktívnym prínosom EÚ

[1] COM (2012) 793, 8.1.2013.

[2] Časové rámce sa budú ďalej vylepšovať v rámci vykonávacieho rozhodnutia COM o pracovnom programe pre UCC (2014/255/EÚ, 29.4.2014)

[3] Časové rámce sa budú ďalej vylepšovať v rámci vykonávacieho rozhodnutia COM o pracovnom programe pre UCC (2014/255/EÚ, 29.4.2014)